Ala Mikea
Ny Ala Mikea na Alan' ny Mikea dia ala any amin' ny tapany atsimo-andrefana amin' i Madagasikara, eo anelanelan' i Manombo sy i Morombe. Mizotra manaraka ny lalam-pirenena faha-9 hatrany amin’ ny morontsiraka andrefana ary manomboka eo amin' ny ony Mangoky any atsimo ka hatrany amin' ny reniranon’ i Manombo. Eo amin' ny faritra tetezamita anelanelan’ ny ala maina any avaratra sy ny kirihitra tsilo izay manjaka any atsimo-andrefana no misy azy. Ny ambanin' ny tany dia fasika malemy ary io faritra io dia misy farihin-dranomamy maromaro. Ny Ala Mikea dia iray amin' ny ala midadasika sisa tavela any andrefana sy any atsimo amin' ny Nosy, saingy tsy voaaro amin' ny asa manimba ataon' ny olombelona, izy io.

Ity faritra tetezamita ity dia iray amin' ny toeram-ponenana farany voatahiry eto Madagasikara. Ny firafitry ny taniny dia ahafahany mampitsiry zavamaniry miavaka amin' ny zavamaniry manodidina izay maniry amin' ny tany sokay. Anisan' ny biby madinika misy nono miaina an-tanety izay mialokaloka ao ny biby mpikiky toy ny Macrotarsomys bastardi sy ny Macrotarsomys petteri (tsy misy afa-tsy eto amin' ny Nosy), ary ny voalavo mainty (Rattus rattus), karazam-biby nampidirina; misy ihany koa ny trandraka: Tenrec ecaudatus, Setifer setosus, Echinops telfairi, Geogale aurita ary ny Microgale jenkinsae sy Suncus madagascariensis. Ny Macrotarsomys petteri sy ny Microgale jenkinsae dia tsy hita afa-tsy tamin' ny taompolo 2000. Ao an' ala ihany koa ny maky (Lémur catta) na dia mahalana dia mahalana aza. Rehefa manomboka mihakely io toeram-ponenany io dia lasa mitoka-monina ny zavamanana aina sisa.

Tamin' ny taona 2000, amin' ny karazam-borona fito amby roapolo tandindomin-doza, roa monja, Monias benschi sy Uratelornis chimaera, no tsy hita any amin' ny faritra arovana; etsy ankilany, hita tao anaty Ala Mikea izy ireo. Monias benschi dia tombanana ho 115 000 ny isany, raha toa ka latsaky ny 15 000 ny isan' ny Uratelornis chimaera. Ny fanisana nivoaka tamin' ny taona 2005 dia nanambara fa karazana biby mandady sivy amby dimampolo no fantatra teo akaikin' ny farihin' i Ranobe any atsinanana. ny Ala Mikea, ny dimy amin' izy ireo dia karazam-biby marefo. Hita tao ny santionan' ny Matoatoa brevipes, Oplurus fierinensis, Furcifer antimena, Furcifer belalandaensis, Phelsuma standingi ary Pyxis arachnoides. Ny zavamaniry dia ahitana ny renala Adansonia za sy A. rubrostipa.

Teo anelanelan' ny taona 1960 sy 2000, dia nihena 16 %  ny velaran-tany rakotra ala ary nitombo avo roa heny ny fandripahana ala, tao anatin' ny dimy taona farany tamin' io vanim-potoana io. Ny fambolena katsaka any amin’ ny tapany avaratry ny ala any amin’ny faritra avaratry ny ala sy ny fanamboarana saribao any amin’ ny tapany atsimo no tena anton’izany. Tamin' ny taona 2000, nisy tolo-kevitra hananganana faritra arovana midadasika, hanampy amin' ny fampandrosoana ny fambolena sy fametrahana tambajotram-piarahamonina amin' ny faritra arovana. Tamin’ ny taona 2001, ny Madagascar National Parks, fikambanana miandraikitra ny fitantanana ny valan-javaboary, dia nihevitra ny hananganana valan-javaboary. Tamin' ny taona 2008, zaridainam-pirenena mirefy 184 630 hektara, amin'ny faritra roa, no natolotra ny "Filankevitra Ambony Momba ny Fiarovana ny Zavaboary" (Conseil supérieur de protection de la nature), sampan-draharaham-panjakana miandraikitra ny harena voajanahary, ary natsangana ilay valan-javaboary tamin' ny 2011.

Fonenan' ny Mikea, izay nanaraka fomba fiaina miavaka manokana, ilay ala.

Jereo koa 

 Toliara Sands

 Base Toliara